

चुनाव जीतने के पहले जो नेता जनता के बीच हाथ जोड़े खड़े नजर आते हैं, चुनाव जीतने के बाद जनता से कट जाते हैं। किसी भी तरह से पैसा कमाने के लिए सारे आदर्श ताक पर रख देते हैं। जनता को मालिक होना चाहिए, लेकिन नेता मालिक बन जाते हैं।

सरकार को सही रास्ते पर लाने के लिए केवल फेसबुक पर लाइक करने या चौराहों पर जलती हुई मोमबत्ती को हाथ में पकड़ खड़े रहने से कुछ नहीं होगा। यदि सड़ चुके सिस्टम को सुधारना है तो ठोस कदम उठाते हुए अच्छे लोगों को राजनीति में उतरना होगा। प्रकाश झा ने यह बात अपनी फिल्म ‘सत्याग्रह’ से कही है। दिक्कत यह है कि अपनी बात को वे ठीक से पेश नहीं कर पाए।

प्रकाश झा कभी बहुत अच्छे तकनीशियन नहीं माने जाते हैं, लेकिन जबरदस्त ड्रामे के सहारे वे ऐसे मुद्दे अपनी फिल्मों के जरिये उठाते आए हैं जिन्होंने सोचने पर मजबूर किया है। ‘सत्याग्रह’ में ड्रामा कमजोर है, इसलिए बात में वजन नहीं आ पाया है।

गांधीवादी द्वारकानाथ आनंद (अमिताभ बच्चन) का इंजीनियर बेटा अखिलेश (इंद्रनील सेनगुप्ता) षड्यंत्रपूर्वक मारा जाता है। एक मंत्री अखिलेश के परिवार को 25 लाख रुपये देने की घोषणा करता है।

अखिलेश की पत्नी सुमित्रा (अमृता राव) सरकारी दफ्तरों के चक्कर लगाकर थक जाती है, लेकिन उसे यह रकम नहीं मिलती। द्वारकानंद गुस्सा होकर कलेक्टर को थप्पड़ मार देता है। उसे जेल में डाल दिया जाता है।

यह खबर जब अखिलेश के दोस्त मानव राघवेन्द्र (अजय देवगन) को पता चलती है तो वह अंबिकापुर आता है। पोस्टर्स और फेसबुक के जरिये द्वारकानाथ को जेल से छुड़ाने की मुहिम चलाता है।

उसका साथ देते हैं लोकल नेता अर्जुन (अर्जुन रामपाल) और पत्रकार यास्मीन (करीना कपूर)। अखिलेश की मुहिम कामयाब हो जाती है, लेकिन इसके बाद सभी को सरकार के खिलाफ बहुत बड़ी लड़ाई लड़नी पड़ती है।

भ्रष्ट सरकार और व्यवस्था के खिलाफ कई फिल्म हम देख चुके हैं, चूंकि ‘सत्याग्रह’ अण्णा हजारे के लोकपाल आंदोलन से प्रेरित है और इसमें झलक मिलती है कि किस तरह यह आंदोलन असफल रहा, इसलिए थोड़ी अलग लगती है। लेकिन कमजोर स्क्रिप्ट, निर्देशन और संपादन फिल्म के प्रभाव को बहुत कम कर दिया है।

प्रकाश झा ने रियल लाइफ से प्रेरित होकर किरदार और प्रसंगों को फिल्म में दिखाया है। अण्णा हजारे और अरविंद केजरीवाल की झलक कुछ किरदारों में मिलती है तो ईमानदार इंजीनियर को मारे जाने की भी घटनाएं घटी हैं। कुछ लोग विरोध स्वरूप अपने आपको आग लगा लेते हैं और यहां भी एक युवा ऐसा ही कदम उठाता है। इन घटनाओं को ठीक से पिरोया नहीं गया है और पूरी फिल्म बिखरी नजर आती है।

कई ऐसे प्रसंग है, जिनकी फिल्म में जरूरत ही नहीं है या फिर उन्हें अधूरे मन से रखा गया है। उदाहरण के लिए अजय देवगन और करीना कपूर का रोमांटिक एंगल। अचानक अजय और करीना एक-दूसरे के करीब आ जाते हैं।

किरदारों को ठीक से पेश नहीं करने की कमजोरी भी फिल्म में नजर आती है। हर किरदार की एंट्री धांसू तरीके से होती है, लेकिन बाद में वो प्रभाव गायब हो जाता है। करीना कपूर को तेज-तर्रार रिपोर्टर दिखाया गया है, लेकिन बाद में वे सिर्फ गुड़िया बनी नजर आती हैं।

अजय देवगन को ऐसा युवा दिखाया गया है जो अपने सपनों को पूरा करने के लिए कुछ भी करने के लिए तैयार है और गांधीवादी द्वारकानाथ से उसके खयालात बिलकुल नहीं मिलते, लेकिन अचानक उसका मन बदल जाता है और वह अपनी 6713 करोड़ रुपये की कंपनी को शेअर होल्डर्स के बीच बांट देता है। इसके लिए भी सही सिचुएशन नहीं बन पाई।

अर्जुन रामपाल जीप में स्ट्रीट स्मार्ट नेताओं की तरह एंट्री लेता है, परंतु बाद में वह अजय देवगन की सिर्फ परछाई बना नजर आता है।

प्रकाश झा का निर्देशन बहुत सतही है। न उन्होंने स्क्रिप्ट की कमियों पर ध्यान दिया और न ही वे कलाकारों से अच्छा अभिनय निकलवाने में कामयाब रहे। पूरे समय महसूस होता है कि वे जल्दबाजी में काम निपटा रहे हैं।

स्क्रिप्ट के बिखराव का असर कलाकारों के अभिनय पर भी नजर आया। अजय देवगन आउट ऑफ फॉर्म दिखाई दिए। उनके कैरेक्टर में जोश-खरोश चाहिए था वो नदारद था। करीना कपूर का हाल भी अजय देवगन जैसा था।

मनोज बाजपेयी एक जैसा अभिनय करने लगे हैं। अपने नकारात्मक किरदार को उन्होंने हास्य का पुट दिया है और यह कुछ ज्यादा ही हो गया है। अमृता राव, अर्जुन रामपाल को करने के लिए ज्यादा कुछ नहीं था। अमिताभ बच्चन ने पूरी गंभीरता के साथ अभिनय किया है।

गीत-संगीत भी फिल्म में गुंजाइश नहीं थी, फिर भी रखे गए हैं जो सिर्फ लंबाई बढ़ाने के काम आते हैं। तकनीकी स्तर पर भी फिल्म कमजोर है। कई छोटी बातों का ध्यान नहीं रखा गया है। कुछ दृश्यों में प्रकाश बहुत ज्यादा नजर आता है। फिल्म के संपादन में सफाई नहीं है।

कुल मिलाकर ‘सत्याग्रह’ में विषय अच्छा उठाया है, लेकिन उसके साथ न्याय नहीं किया गया है।

बैनर :
यूटीवी मोशन पिक्चर्स, प्रकाश झा प्रोडक्शन्स

निर्माता :
प्रकाश झा, रॉनी स्क्रूवाला, सिद्धार्थ रॉय कपूर

निर्देशक :
प्रकाश झा

कलाकार :
अमिताभ बच्चन, अजय देवगन, करीना कपूर, मनोज बाजपेयी, अर्जुन रामपाल, अमृता राव, मुग्धा गोडसे


सेंसर सर्टिफिकेट : यूए * 2 घंटे 32 मिनट 4 सेकंड

